依韻和禁煙近事之什
作者：梅堯臣
朝代：宋

paragraphs: 狂風暴雨已頻過，近水棠梨著未多。
窈窕踏歌相把袂，輕浮賭勝各飛堶。
閑牽白日游絲颺，細驀黄金舞带拖。
小苑芳菲花鬭蕊，華堂嘲哳燕爭窠。
西州駿馬頭如剝，南國佳人頸似瑳。
結客追隨傾畫榼，分朋游樂藉青莎。
鞦韆競打遺鈿翠，芍藥將開翦纈羅。
我病乞求新火炙，無心更聽竹枝歌。